REGOLAMENT TAL-KUMMISSJONI (KE) Nru 2103/2004
tad-9 ta' Diċembru 2004
li jikkonċerna t-trasmissjoni ta' data ta' ċerti industriji tas-sajd fl-ibħra tal-Punent u fil-Baħar Baltiku
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2371/2002 ta’ l-20 ta’ Diċembru 2002 dwar il-konservazzjoni u l-isfruttament sostenibbli tar-riżorsi ta’ l-industriji tas-sajd taħt il-Politika Komuni għall-Industriji tas-Sajd (1), u b’mod partikolari l-Artikolu 22(3) ta’ dan,
Billi:
(1)
Il-livelli massimi ta’ l-isforzi annwali tas-sajd għal ċerti żoni ta’ sajd u industriji tas-sajd huma stipulati permezz tar-Regolament tal-Kunsill(KE) Nru 1415/2004 tad-19 ta’ Lulju 2004 (2), kif ipprovdut fl-Artikolu 11(2) tar-Regolament tal-Kunsill (KE) Nru 1954/2003 ta’ l-4 ta’ Novembru 2003 (3) dwar l-immaniġġjar ta’ l-isforz tas-sajd relatat ma’ ċerti żoni ta’ sajd u riżorsi tal-Komunità u li jemendaw ir-Regolament (KE) Nru 2847/93 u jabrogaw ir-Regolamenti (KE) Nru 685/95 u (KE) Nru 2027/95
(2)
Ir-Regolament tal-Kummissjoni (KE) Nru 2092/98 tat-30 ta’ Settembru 1998 (4) li jikkonċerna d-dikjarazzjoni dwar l-isforz tas-sajd relatat ma’ ċertu żoni u riżorsi ta’ sajd tal-Komunità ma għadux aktar fid-direzzjoni tar-Regolamenti (KE) Nri 1954/2003 u 1415/2004 rigward l-ibħra tal-Punent. Hu għalhekk neċessarju li jkunu definiti mill-ġdid l-obbligazzjonijiet relatati mad-dikjarazzjonijiet dwar l-isforz tas-sajd għall-ibħra tal-Punent.
(3)
L-obbligazzjonijiet eżistenti għad-dikjarazzjonijiet dwar l-isforz tas-sajd fil-Baħar Baltiku, kif inhuma stipulati fir-Regolament (KE) Nru 2092/98, għandhom jibqgħu fis-seħħ.
(4)
Minħabba n-numru u l-importanza ta’ l-emendi li jridu jsiru u għal raġunijiet ta’ koerenza bejn l-obbligazzjonijiet il-ġodda għall-Ibħra tal-Punent u l-obbligazzjonijiet eżistenti għall-Baħar Baltiku, ir-Regolament (KE) Nru 2092/98 għandu jkun abrogat.
(5)
Il-miżuri pprovduti għal dan ir-Regolament huma skond l-opinjoni tal-Kumitat tas-Sajd u ta’ l-Akwakultura,
ADOTTAT DAN IR-REGOLAMENT:
KAPITLU I
IBĦRA TAL-PUNENT
Artikolu 1
Lista ta’ bastimenti b’ permess speċjali għas-sajd
1. L-Istati Membri għandhom jibgħatu lill-Kummissjoni, fi żmien 30 ġurnata mid-data tad-dħul fis-seħħ ta’ dan ir-Regolament, verżjoni aġġornata tal-lista ta’ bastimenti li għaliha hemm referenza fl-Artikolu 7 tar-Regolament (KE) Nru 1954/2003 billi jużaw il-format tar-rapport stipulat fl-Anness I ta’ dan ir-Regolament.
2. Skond l-Artikolu 10(2) tar-Regolament (KE) 1954/2003 u l-Artikolu 19 (f) tar-Regolament (KE) 2847/1993 (5), emendi għall-informazzjoni li tinstab fl-Anness I se jkunu rapportati lill-Kummissjoni kuljum billi tintbagħat l-Anness I kompluta u aġġornata meta permess speċjali kif inhu speċifikat fl-Artikolu 8(3) tar-Regolament (KE) 1954/2003 hu maħruġ jew irtirat.
Artikolu 2
Sforz tas-sajd
1. L-Istati Membri għandhom jibgħatu lill-Kummissjoni d-data kollha kemm hi dwar l-isforz tas-sajd, użata mill-bastimenti li għalihom hemm referenza fl-Artikolu 1 fix-xahar preċedenti, qabel il-15 ta’ kull xahar billi jużaw il-format tar-rapport stipulat fl-Anness II ta’ dan ir-Regolament.
2. Għall-ewwel dikjarazzjoni ta’ sforz tas-sajd, il-perijodu ta’ referenza għad-data użata għandu jibda f’1 ta’ Jannar 2004.
KAPITLU II
BAĦAR BALTIKU
Artikolu 3
Lista ta’ bastimenti b’ permess speċjali għas-sajd
1. L-Istati Membri għandhom jibgħatu lill-Kummissjoni l-lista ta’ bastimenti, li għaliha hemm referenza fl-Artikolu 2 tar-Regolament (KE) Nru 779/97, billi jużaw il-format tar-rapport stipulat fl-Anness III ta’ dan ir-Regolament.
2. Emendi għal-listi tal-bastimenti għandhom ikunu rapportati lill-Kummissjoni, billi jintuża l-istess format tar-rapport, ta’ l-inqas erba’ ġranet tax-xogħol qabel id-data tad-dħul ta’ bastimenti fiż-żona tas-sajd.
Artikolu 4
Sforz tas-sajd
L-Istati Membri għandhom jibgħatu lill-Kummissjoni d-data użata fl-isforz tas-sajd, li għaliha hemm referenza fit-tieni u fit-tielet inċiż ta’ l-Artikolu 19i tar-Regolament (KEE) Nru 2847/93, skond l-Anness IV ta’ dan ir-Regolament.
KAPITLU III
DISPOSIZZJONIJIET ĠENERALI
Artikolu 5
Trasferiment ta’ data u aċċess għal data
1. L-Istati Membri għandhom jikkomunikaw id-data li għaliha hemm referenza fl-Artikoli 1 sa 4 lill-Kummissjoni permezz tas-Sistema ta’ Tpartit ta’ Data dwar l-Industriji tas-Sajd.
2. Il-Kummissjoni għandha tpoġġi għad-dispożizzjoni d-data li tirrigwarda l-aġġornament tal-bastimenti permezz tas-Sistema ta’ Tpartit ta’ Data ta’ l-Industriji tas-Sajd (jew kull sistema ta’ data deċiża mill-Kummissjoni).
3. Għal-lista ta’ bastimenti li għalihom hemm referenza fl-Artikolu 1 u d-dikjarazzjonijiet ta’ l-isforzi tas-sajd li għalihom hemm referenza fl-Artikolu 2, is-Sistema ta’ Tpartit ta’ Data ta’ l-Industriji tas-Sajd għandha tkun adattata mill-Kummissjoni ta’ l-inqas mill-1 ta’ Lulju 2005.
Sa dik il-ġurnata, id-data li għaliha hemm referenza fl-Artikoli 1 u 2, għandha tkun komunikata mill-Istati Membri lill-Kummissjoni fil-format ta’ Spread Sheet billi tintbagħat fl-indirizz postali adatt li se jkun ikkomunikat lill-Istati Membri mill-Kummissjoni.
Artikolu 6
Abrogazzjoni
4. Ir-Regolament (KE) Nru 2092/98 hu abrogat.
5. Referenzi magħmula għar-Regolament abrogat għandhom ikunu interpretati bħala referenzi għal dan ir-Regolament.
Artikolu 7
Dħul fis-seħħ
Dan ir-Regolament se jidħol b’seħħ fis-seba’ jum wara li jkun ġie ppublikata fil-Ġurnal Uffiċjali ta’ l-Unjoni Ewropea.
Dan ir-Regolament għandu jkun obbligatorju kollu kemm hu u japplika direttament fl-Istati Membri kollha.
Magħmul fi Brussel, nhar id-9 ta' Diċembru 2004.